തുടരണമോയെന്ന് ഇന്നറിയാം: യെദിയൂരപ്പ ബംഗളൂരു: സ്ഥാനചലനമുണ്ടാകുമെന്ന അഭ്യൂഹങ്ങള് തുടരുന്നതിനിടെ ബിജെപി കേന്ദ്രനേതൃത്വത്തിന്റെ നിര്ദേശമനുസരിച്ച് അനുയോജ്യതീരുമാനമെടുക്കുമെന്നു കര്ണാടക മുഖ്യമന്ത്രി ബി.എസ്. യെദിയൂരപ്പ. തുടരണമോ വേണ്ടയോ എന്നതില് ഇന്നു തീരുമാനം അറിയാം. എന്നാല്, അടുത്ത പത്തുപതിനഞ്ചുവര്ഷത്തേക്കു ബിജെപിക്കുവേണ്ടി പ്രവര്ത്തിക്കും. മുഖ്യമന്ത്രിപദം സംബന്ധിച്ച് കേന്ദ്ര നേതൃത്വത്തിന്റെ അറിയിപ്പൊന്നും ലഭിച്ചിട്ടില്ലെന്നും എഴുപത്തിയെട്ടുകാരനായ ലിംഗായത്ത് നേതാവ് പറഞ്ഞു. സംതൃപ്തനും സന്തോഷവാനുമാണെന്നും പാര്ട്ടി അച്ചടക്കം ലംഘിക്കില്ലെന്നും അദ്ദേഹം ആവര്ത്തിച്ചു. കര്ണാടകയില് മറ്റാര്ക്കും ലഭിക്കാത്തത്ര പദവികള് തനിക്കു കിട്ടി. ഇതിനു പ്രധാനമന്ത്രി നരേന്ദ്ര മോദിക്കും ആഭ്യന്തരമന്ത്രി അമിത് ഷായ്ക്കും പാര്ട്ടി അധ്യക്ഷന് ജെ.പി. നഡ്ഡയും നന്ദിപറയുകയാണെന്നും മുഖ്യമന്ത്രി മാധ്യമപ്രവര്ത്തകരോടു പറഞ്ഞു. പിന്തുണയുമായി ലിംഗായത്ത് സന്യാസിമാര് ബംഗളൂരു: യെദിയൂരപ്പയെ പിന്തുണച്ച് സംസ്ഥാനത്തെ പ്രബലവിഭാഗമായ വീരശൈവലിംഗായത്ത്സന്യാസിമാര്. യെദിയൂരപ്പയെ തുടരാന് അനുവദിക്കണമെന്ന പ്രമേയത്തിന് അഞ്ഞൂറിലേറെ സന്യാസിമാരാണു പിന്തുണ പ്രഖ്യാപിച്ചത്. ബാലേശ്വര്, തിപ്തുര്, ചിത്രദുര്ഗ എന്നിവിടങ്ങളിലെ മഠാധിപതിമാരുടെ ആഹ്വാനപ്രകാരമായിരുന്നു സന്യാസിമാര് പ്രമയേം പാസാക്കിയത്. മുഖ്യമന്ത്രിയെ മാറ്റുന്നത് അനുചിതമാണെന്നും അദ്ദേഹത്തിന് ധാര്മിക പിന്തുണ നല്കുന്നതിനാണ് ശ്രമിക്കുന്നതെന്നും സ്വാമിമാര് പറഞ്ഞു. ആരെയും അനുകൂലിക്കുകയോ എതിര്ക്കുകയോ ചെയ്യുന്നില്ല. നല്ല പ്രവൃത്തി ചെയ്യുന്നവരെ പിന്തുണയ്ക്കുക മാത്രമാണെന്നും അവര് വിശദീകരിച്ചു.